Broj: 711-I-1591-M-144/18-03-11

Zagreb, 16. studenog 2018.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, Tončice Božić, Tatijane Vučetić, Davorina Ivanjeka i Aleksandre Jozić-Ileković kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Josipa Ljevara, zamjenika općinskog načelnika Općine Krnjak, za davanjem mišljenja Povjerenstva,** na 28. sjednici, održanoj 16. studneog 2018.g., daje sljedeće

**MIŠLJENJE**

**Nema zapreke, u smislu odredbi ZSSI-a, da se obiteljsko poljoprivredno gospodarstvo (u daljnjem tekstu: OPG) Josipa Ljevara, zamjenika općinskog načelnika Općine Krnjak, prijavi i sudjeluje na Natječaju za financiranje projekata u 2018.g. prema Programu za financiranje projekata lokalne infrastrukture i ruralnog razvoja na područjima naseljenim pripadnicima nacionalnih manjina. Navedena okolnost sama po sebi ne predstavlja sukob interesa dužnosnika Josipa Ljevara.**

 Obrazloženje

Zahtjev za davanjem mišljenja Povjerenstva podnio je dužnosnik Josip Ljevar, zamjenik općinskog načelnika Općine Krnjak. U knjigama ulazne pošte zahtjev je zaprimljen pod poslovnim brojem: 711-U-3252-M-144/18-01-2 dana 15. studenog 2018.g., povodom kojeg se vodi predmet broj M-144/18.

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu odredbi ZSSI-a. Stoga je i Josip Ljevar, povodom obnašanja dužnosti zamjenika općinskog načelnika Općine Krnjak, obvezan postupati sukladno odredbama ZSSI-a. Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U predmetnom zahtjevu za davanjem mišljenja dužnosnik navodi kako obnaša dužnost zamjenika općinskog načelnika Općine Krnjak te je istovremeno i vlasnik OPG-a. Dužnosnik se s OPG-om prijavio na raspisani natječaj Ministarstva poljoprivrede sa projektom koji je ocijenjen pozitivno te su mu odobrena nepovratna sredstva kao potpora u visini od 75.000 kn.

Na traženje Povjerenstva dužnosnik je 16. studenog 2018.g. dostavio dopunu Zahtjeva za davanjem mišljenja u kojem je specificirao o kojem se Natječaju radi. Dužnosnik je u prilogu dopune dostavio relevantnu dokumentaciju.

Uvidom u dostavljenu dokumentaciju Povjerenstvo je utvrdilo kako se dužnosnik Josip Ljevar s OPG-om Ljevar Josip prijavio na Natječaj za financiranje projekata u 2018.g. prema Programu za financiranje projekata lokalne infrastrukture i ruralnog razvoja na područjima naseljenim pripadnicima nacionalnih manjina (u daljnjem tekstu: Natječaj).

Natječaj je objavljen u kolovozu 2018.g., a rok za prijavu bio je 14. kolovoza 2018.g. Natječaj je objavilo Ministarstvo poljoprivrede na temelju članka 20. Zakona o ustrojstvu i djelokrugu ministarstava i drugih središnjih tijela državne uprave („Narodne novine“, br. 93/16 i 104/16) i Odluke o provedbi Programa za financiranje projekata lokalne infrastrukture i ruralnog razvoja na područjima naseljenim pripadnicima nacionalnih manjina Vlade Republike Hrvatske od 12. srpnja 2018.g. Cilj raspisanog Natječaja je pomoć malim poljoprivrednim gospodarstvima na potpomognutim područjima tradicionalno naseljenim nacionalnim manjinama i to u njihovu prijelazu na tržišno orijentiranu proizvodnju, održivi razvoj, uključenje članova gospodarstva u rad na poljoprivrednom gospodarstvu i zaradu dovoljno prihoda za dostojanstven život za ostanak na ruralnom području.

Natječaj propisuje uvjete natječaja, način i postupak prijave te postupak odabira i ugovaranje projekata za financiranje. Prijava na natječaj, koja treba sadržavati propisane obrasce i dokumentaciju, podnosi se Ministarstvu poljoprivrede. Ministar poljoprivrede imenuje Povjerenstvo za odabir projekata i dodjelu bespovratnih sredstava, koje provodi propisanu administrativnu provjeru, a potom procjenu kvalitete projekata i provjeru prihvatljivosti troškova. Na temelju provedenog postupka odabira prijava Povjerenstvo sastavlja listu odabranih projekata rangiranih prema bodovima. Odluku o dodjeli bespovratnih sredstava na prijedlog Povjerenstva donosi ministar poljoprivrede.

Natječaj dalje propisuje da će Ministarstvo poljoprivrede sa prijaviteljima kojima će biti odobrena bespovratna sredstva potpisati Ugovore o dodjeli bespovratnih sredstava u skladu s Odlukom o dodjeli bespovratnih sredstava. Isplatu sredstava vrši Ministarstvo poljoprivrede.

Točkom 5.1. Natječaja propisano je kako Ministarstvo poljoprivrede ima pravo kontinuiranog praćenja i vrednovanja izvršenja projekta, te preispitivanja financija i troškova.

Člankom 2. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili privatni interes dužnosnika može utjecati na njegovu nepristranost u obavljanju javne dužnosti.

 Člankom 4. stavkom 5. ZSSI-a propisno je da su povezane osobe u smislu ZSSI-a članovi obitelji dužnosnika te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom. Člankom 4. stavkom 2. ZSSI-a propisano je da se članom obitelji dužnosnika, u smislu navedenog Zakona, smatraju bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika.

Člankom 5. ZSSI-a propisana su načela djelovanja dužnosnika. Načela savjesnosti, odgovornosti i nepristranosti u obnašanju javne dužnosti obvezuju dužnosnike da u cilju očuvanja vlastite vjerodostojnosti i dostojanstva povjerene joj dužnosti, kao i u cilju očuvanja povjerenja građana, ne koriste obnašanje javne dužnosti za osobni probitak ili probitak osoba koje su s njima povezane.

Uvidom u predmetni Natječaj Povjerenstvo je utvrdilo kako natječajni postupak u potpunosti provodi Ministarstvo poljoprivrede te da Općina Krnjak, kao tijelo u kojem dužnosnik Josip Ljevar obnaša dužnost, ne sudjeluje u postupku provedbe Natječaja. Sredstava koja se po predmetnom Natječaju isplaćuju smatraju se potporama male vrijednosti i dodjeljuju se u skladu s Uredbom Komisije (EU) br. 1407/2013 od 18. prosinca 2013. o primjeni članaka 107. i 108. Ugovora o funkcioniranju Europske unije na de minimis potpore ili Uredbom Komisije (EU) br. 1408/2013 оd 18. prosinca 2013. o primjeni članaka 107. i 108. Ugovora o funkcioniranju Europske unije na potpore de minimis u poljoprivrednom sektoru, ovisno o vrsti ulaganja.

Stoga Povjerenstvo u predmetnoj situaciji nije utvrdilo postojanje okolnosti koje bi upućivale da bi dužnosnik Josip Ljevar, zamjenik općinskog načelnika Općine Krnjak, sudjelovanjem OPG-a u njegovom vlasništvu na Natječaju za financiranje projekata u 2018.g. prema Programu za financiranje projekata lokalne infrastrukture i ruralnog razvoja na područjima naseljenim pripadnicima nacionalnih manjina, bio u sukobu interesa ili u povredi neke od odredbi ZSSI-a.

Ukazuje se dužnosniku kako je odredbama članaka 8., 9. i 10. ZSSI-a propisana obveza dužnosnika na obavještavanje Povjerenstva o svojoj imovini te imovini svoga bračnog ili izvanbračnog druga i malodobne djece, kao i obveza obavještavanja o izvorima i načinu stjecanja imovine. Člankom 8. stavkom 2. ZSSI-a propisano je da ako je tijekom obnašanja javne dužnosti došlo do bitne promjene glede imovinskog stanja, dužnosnici su dužni o tome podnijeti izvješće Povjerenstvu istekom godine u kojoj je promjena nastupila.

Sukladno članku 8. stavku 7. podstavku 7. ZSSI-a podaci o stečenoj imovini koju je dužnosnik dužan prijaviti Povjerenstvu u izvješću o imovinskom stanju dužnosnika obuhvaćaju, između ostalog, podatke o dohotku od samostalne djelatnosti i drugom dohotku, dok sukladno podstavku 8. citiranog članka, podaci o stečenoj imovini koju je dužnosnik dužan prijaviti Povjerenstvu obuhvaćaju i podatke o primicima koji se ne smatraju dohotkom i primicima na koje se ne plaća porez na dohodak.

Slijedom navedenog, Povjerenstvo prihode koji se ostvaruju djelatnošću OPG-a smatra imovinom odnosno prihodom nositelja OPG-a pa je dužnosnik, u slučaju da mu sredstva po predmetnom Natječaju budu isplaćena, dužan ista prijaviti Povjerenstvu podošenjem izvješća o imovinskom stanju dužnosnika.

Slijedom navedenoga, Povjerenstvo je dalo mišljenje kako je navedeno u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Dužnosnik Josip Ljevar, elektroničkom dostavom
2. Objava na internetskoj stranici Povjerenstva
3. Pismohrana